Мікола Селяшчук быў выдатнікам. Яго грэлі добрыя адзнакі і ўхваленні. Усё, за што браўся Мікола, ён стараўся зрабіць добра і на “пяцёрку”. Таму яму давалі шмат замоў, таму замоў у Селяшчука было значна болей, чым ён мог зрабіць на выдатна. Мікола многа халтурыў. Рабіў эстампы з кабінетамі, дзе працаваў Ленін. Аздабляў малюнкамі кнігі малаталенавітых паэтак. Ілюстраваў пасрэдныя раманы. Такім правалам, мяркую, былі ў яго ілюстрацыі да рамана-эсэ Алега Лойкі пра Янку Купалу. Ці перажываў Селяшчук за свае халтуры і правалы? Так. Перажываў, але свае перажыванне ён хаваў за добразычлівы смех. У Міколы Селешчука была прыязная ўсмешка і прыемны мяккі смех. Калі я з кімсьці загаворваю пра Міколу, шмат хто згадвае ягоны смех і ягоную паспяховасць, ягонае выдатніцтва і жаданне спадабацца.